ЩIыналъэхэмрэ цIыхухэмрэ зэпещIэ
Гъуазджэр пасэу зиIэ хъуахэм ящыщщ нэмыцэхэр. Курыт лIэщIыгъуэм къыщыщIэдзауэ, абыхэм къагъэIэрыхуащ IэпщIэлъапщIагъэм епха Iуэхугъуэ куэд. Пхъэм, гъущIым, дыщэм, ятIагъуэм хьэпшыпхэр къыхащIыкI, архитектурэ беягъ зыдэплъагъу унэ гъэщIэгъуэнхэр яухуэ, алэрыбгъу, сурэт хьэлэмэтыщэхэр ящI… А псоми щыгъуазэ зыщыдмыщIыфми, «Германием и махуэхэр — Къэбэрдей-Балъкъэрым» фестивалым Iэмал къыдет лъэпкъым и щэнхабзэмрэ гъуазджэмрэ нэхъ пэгъунэгъу дыхуэхъуну, ди цIыху IэпщIэлъапщIэхэмрэ абыхэмрэ зэпсэлъэну. Фестивалыр мы гъэм ещанэу ирагъэкIуэкI. Ар къызэзыгъэпэщхэм яхэтщ Германием и посольствэу Москва дэтыр, «Альп» президент программэм хэтам я зэгухьэныгъэм и Къэбэрдей-Балъкъэр жылагъуэ IуэхущIапIэр, КъБКъУ-р, КъБР-м Экономикэ зыужьыныгъэмкIэ и министерствэр, нэгъуэщIхэри.
«Из темных камер» фIэщыгъэ гъэщIэгъуэн зрита и сурэт гъэлъэгъуэныгъэкIэ Гунстхаймер Янэ фестивалыр къызэIуихащ. Нэмыцэ сурэтыщIыр Германием и къуэкIыпIэ лъэныкъуэмкIэ щыIэ Цвикау къалэ мыиным къыщалъхуащ, 2006 гъэ лъандэрэ жыджэру и выставкэхэр къызэрегъэпэщ, саугъэт лъапIэхэр къихьу зэхьэзэхуэхэм хэтщ. Налшык къиша гъэлъэгъуэныгъэм абы лъабжьэ хуищIащ езым къызыфIигъэщI, и нэгу къыщIигъэхьэ Iуэхугъуэхэмрэ тхыдэм епха цIыхухэмрэ. Гу зылъыптэращи, графикэм щылажьэ художникым и сурэтхэр нэхъыбэу зытеухуар ныбжькIэ ику ит бзылъхугъэхэрщ, ахэр абы игъэщIэращIэркъым икIи а нэгухэм зы нэщхъеягъуэ гуэр къаIуатэу къыпфIощI, мащIэу уагъэпIейтей.
— Километр минхэр къызэпызупщIу къытхуеблагъэхэми абыхэм яIущIэ ди цIыхухэми фIыщIэ яхузощI. «Германием и махуэхэр — Къэбэрдей-Балъкъэрым» фестивалым хуэдэхэм цIыхущIэхэр къуагъэцIыху, лъэпкъ зэмылIэужьыгъуэхэм щыщхэм Iуэху зэдрагъащIэ. Абы къыхэкIыу, мы фестивалыр хабзэ дахэ тхуэхъуу едгъэкIуэкIыныр сфIэтэмэмщ, — жиIащ гъэлъэгъуэныгъэр къыщызэIуахым КъБР-м Экономикэ зыужьыныгъэмкIэ и министерствэм лъэпкъ зэпыщIэныгъэхэмкIэ и IуэхущIапIэм и консультант Щоджэн Заирэ. — Шэч хэлъкъым Къэбэрдей-Балъкъэрым къакIуэу фестивалым хэт дэтхэнэми я щIыналъэ ягъэзэжа нэужь, ялъэгъуахэмкIэ я лъэпкъэгъухэм зэрадэгуашэм. Ар дэ ди дежкIэ фIыщ. СурэтыщIхэм, IэпщIэлъапщIэхэм къагъэщI дахагъэр мы фестивалым щобагъуэ, зыщеужь. ЙофIакIуэ къэрал зэхущытыкIэхэри.
Къэбэрдей-Балъкъэр къэрал университетым и ректор Къарэмырзэ Барэсбий псалъэ щратым, къыхигъэщащ Германием щыIэ еджапIэ нэхъыщхьэхэм КъБКъУ-р жыджэру зэрадэлажьэмрэ щэнхабзэр зыужьыныгъэм и IэмалыфIу къызэрилъытэмрэ.
— «Германием и махуэхэр — Къэбэрдей-Балъкъэрым» фестивалыр кIуэ пэтми нэхъ щIэщыгъуэ мэхъу. ЦIыху хьэлэмэтхэр къытхуоблагъэ, дызэрощIэ, дызэроцIыху — ахэракъэ фIыгъуэр къызыдэкIуэр! ФIыщIэ хузощI ди лъэпкъэгъу Пащты-Хъан Алим, илъэс къэс сурэтыщI, IэпщIэлъапщIэ гъэщIэгъуэнхэр ди щIыналъэм къызэ- рыришалIэм папщIэ. Си гуапэщ сыткIи дэIэпыкъуэгъу тхуэхъу, IуэхуфIхэр къызыбгъэдэкI ди министерствэхэми ехъулIэныгъэхэр яIэну, — жиIащ КъБКъУ-м лъэпкъ зэхущытыкIэхэмкIэ и IэнатIэм и унафэщIым и къуэдзэ Щад Залинэ.
Зэхыхьэм Пащты-Хъан Алими къыщыпсэлъащ. Нэмыцэ сурэтыщI Гунстхаймер Янэ къезыгъэблэгъахэм псалъэ гуапэ яжриIащ.
БАГЪЭТЫР Луизэ.
